
REPUBLIKA E SHQIPËRISË

GJYKATA E LARTË

KOLEGJI CIVIL

Nr. 11115-01657-00-2017 i Regj.Themeltar
Nr. 00-2025-4523 i Vendimit (603)
V E N D I M

NË EMËR TË REPUBLIKËS



Kolegji Civil i Gjykatës së Lartë i përbërë nga:

 


          Artur          KALAJA            - Kryesues

                                              Margarita   BUHALI            -Anëtare
                                              Valbon        ÇEKREZI          -Anëtar

Sot më datë 16.12.2025 mori në shqyrtim në dhomë këshillimi çështjen civile me nr. 11115-01657-00-2017 akti, që ju përket palëve:
PADITËS:


Xhimi Begeja 
I PADITUR:


 Marita Osmani
 Esat Pira
 Maksim Xhura 

 Jorgo Qirko 

 Novruz Nurka
 Bashkia Tiranë 

OBJEKTI:
Detyrim i të paditurve të më lirojnë e dorëzojë të lirë pasurinë Nr.12/139, Zona Kadastrale 8310, regjistri hipotekor Nr.20, datë 31.01.2009, të poseduar në mënyrë të paligjshme dhe pa asnjë titull pronësie nga të paditurit.

Shpërblim i dëmit të shkaktuar nga përdorimi i sendit për periudhën kohore 30.01.2009 deri në ditën e përfundimit të gjykimit të padisë.

Konstatimin absolutisht të pavlefshëm:

Kontratës së shitblerjes nr.5125 rep., nr.1426 kol, datë 06.05.1992, notere Fatime Meta me palë shitës Komiteti Ekzekutiv dhe blerës Jorgo Qirko.

Kontratës së shitblerjes nr.7938, rep. nr.0766, kol., datë 27.11.1997, notere Meri Çala, me palë shitës Jorgo Qirko dhe blerës Novruz Nurka.

Kontratës së shitblerjes nr.967, rep. nr.100 kol, datë 07.02.1998, notere Mimoza Shehu, me palë shitës Novruz Nurka dhe blerës Esat Pira, Marita Osmani.

BAZA LIGJORE:
Nenet 296, 298, 92 dhe 640 e vijues të Kodit Civil; neni 32/a i Kodit të Procedurës Civile.

KOLEGJI CIVIL I GJYKATËS SË LARTË

pasi dëgjoi relatimin e gjyqtarit Valbon  Çekrezi dhe diskutoi në dhomë këshillimi çështjen në tërësi,
V Ë R E N
I. Rrethanat e çështjes

1.Paditësi Xhimi Begeja, sipas vërtetimit nga dokumenti hipotekor lëshuar më datë 28.01.2014 nga ZVRPP Tiranë, rezulton të jetë bashkëpronar i pasurisë truall me sipërfaqe 880 m², ish pishina Laprakë, me numër pasurie 12/139, zona kadastrale 8310, volumi 20, faqe 170, e regjistruar në rregjistrin hipotekor nr. 20 datë 30.01.2009. Këtë pasuri e kanë fituar me anë të Kontratës së Shitblerjes së pasurisë së paluajtshme nr. 3238 rep., nr. 562 kol., datë 04.11.2008, ku Drejtoria e Drejtimit të Pronës (ish Drejtoria e Administrimit dhe Shitjes së Pronave Publike) pranë Ministrisë së Financave ia ka shitur këtë pasuri personave të tjerë, ndërmjet të cilëve edhe paditësit.

2.Gjithashtu rezultoi se, në bazë të kontratës së shitblerjes nr. 967 rep., nr. 100 kol., datë 07.02.1998, i padituri Novruz Nurka i ka shitur të paditurve Esat Pira dhe Marita Osmani një sipërfaqe trualli prej 1.205 m², që përbën sipërfaqen objekt konflikti. Origjina e kësaj prone është Kontrata e shitblerjes nr. 5125 rep., nr. 1426 kol., datë 06.05.1992, sipas të cilës “Komiteti Pluralist i Përkohshëm i Rajonit Nr. 3” Tiranë i ka shitur blerësit Jorgo Qirko një truall me sipërfaqe 1.205 m² në vlerën e 108.000 lekë, shumë e cila në bazë të kësaj kontrate rezulton e paguar tërësisht nga blerësi me mandat arkëtimi nr. 402314, datë 29.04.1992. Kontrata e shitblerjes ka bashkëngjitur edhe skicën planimetrike, mandat arkëtimin, si dhe aktin e dorëzimit.

3.Kjo kontratë figuron e regjistruar në ZVRPP Tiranë dhe nga ana e ZVRPP Tiranë është lëshuar Vërtetimi i Pronësisë i datës 25.11.1997, sipas të cilit në pronësi të z. Jorgo Qirko, i biri i Mihallaqit, figuron i regjistruar një truall me sipërfaqe 1.205 m², i cili ndodhet në rrugën Kongresi i Përmetit në Laprakë dhe kufizohet: Veriu – ndërtesë 1 kat me tulla silikate; Lindje – rrugë e lirë; Jugu – rruga për në Durrës përballë doganës; Perëndimi – ndërtesë me tjegulla të kuqe.

4.Me Kontratën e shitblerjes nr. 7938 rep., nr. 2766 kol., datë 27.11.1997, pronari i pasurisë sa më sipër, Jorgo Qirko, i ka shitur blerësit Novruz Nurka truallin me sipërfaqe 1.205 m², i ndodhur në Laprakë, Tiranë, kundrejt vlerës prej 1.900.000 lekë.

5.Në bazë të Vërtetimit të Pronësisë të lëshuar me datën 27.11.1997 nga Hipoteka Tiranë, rezulton se në regjistrin hipotekor Nr. 5602 dt. 27.11.1997 në pronësi të z. Novruz Nurka, i biri i Laverit, figuron i regjistruar një truall me sipërfaqe 1.205 m², i ndodhur në rrugën Kongresi i Përmetit në Laprake dhe kufizohet: Veriu – ndërtesë 1 kat me tulla silikate; Lindje – rrugë e lirë; Jugu – rruga për në Durrës përballë doganës; Perëndimi – ndërtesë me tjegulla të kuqe.

6.Regjistrimi hipotekor theksohet se është bërë në bazë të kontratës së shitjes nr. 7938 rep./nr. 2766 kol., datë 27.11.1997 të noterisë Tiranë, me notere Mimoza Shehu. Sipas shënimit të nëpunëses së hipotekës rezulton se prona është e lirë në dt. 07.02.1998.

 7.Më pas, këtë pasuri rezulton se pronari Novruz Nurka e ka shitur tek blerësit Esat Pira dhe Marita Osmani. Veprimi juridik i shitjes së pasurisë nga Novruz Nurka tek blerësit Esat Pira dhe Marita Osmani është bërë në bazë të kontratës së shitblerjes nr. 967 rep., nr. 100 kol., datë 07.02.1998, e lidhur midis këtyre palëve, të cilët kanë rënë dakord për shitblerjen e truallit me sipërfaqe 1.205 m².




8.Pala paditëse ka pretenduar se të paditurit Esat Pira, Marita Osmani dhe Maksim Xhura posedojnë në mënyrë të kundraligjshme dhe pa asnjë titull pronësie pasurinë objekt gjykimi për pjesën që ka mbivendosje, duke i shkaktuar dëm paditësve nga mospërdorimi i pronës. Ky dëm duhet llogaritur që nga momenti kur ka nisur posedimi i këtij objekti në mënyrë të kundraligjshme, i cili ka filluar që në datën 30.01.2009 kur është fituar pronësia nga pala paditëse deri në ditën e përfundimit të gjykimit.

9.Pala e paditur Esat Pira dhe Marita Osmani kanë kërkuar rrëzimin e padisë duke parashtruar se janë pronare të ligjshëm të sendit, pasi e kanë fituar në bazë të kontratës së shitblerjes Nr. 967 rep., Nr. 100 kol., datë 07.02.1998, veprim juridik ky i parashikuar nga nenet 750 dhe 83 të Kodit Civil. Ata (blerësit) e kanë fituar pronësinë që në momentin e lidhjes së kontratës në datën 07.02.1998 dhe e kanë regjistruar kontratën noteriale edhe në ZVRPP Tiranë.

11.Rezulton se pas më shumë se 10 vjetësh, nga  ZVRPP Tiranë, bazuar në ligjin nr. 9701, datë 02.07.2007, për disa shtesa e ndryshime në ligjin nr. 7843, datë 13.7.1994, “Për rregjistrimin e pasurive të paluajtshme”, është marrë Vendimi nr. 7, datë 01.09.2008, nga regjistruesi i Hipotekës, me të cilin është vendosur fshirja e regjistrimit të pasurisë sa sipër të regjistruar në favor të Esat Pira dhe Marita Osmani, pasi është konstatuar se kjo pronë me nr. 3652 hipotekor, datë 31.12.1993 (numri hipotekor i kontratës së shitjes nr. 7938 rep. dhe 2766 kol., datë 27.11.1997, e kryer në bazë të regjistrimit nr. 663 hipotekë, datë 07.02.1998) figuron e regjistruar në favor të bashkëpronarëve Emini, pronë kjo e regjistruar mbi bazën e vendimit nr.190, datë 28.12.1993, të Komisionit të Kthimit dhe Kompensimit të Pronave Tiranë. Ky vendim është lënë në fuqi nga ZQRPP Tiranë me anë të Vendimit nr. 39, datë 12.09.2008.

12.Pronarët Esat Pira dhe Marita Osmani iu drejtuan Gjykatës së Rrethit Gjyqësor Tiranë me padi, duke kërkuar shfuqizimin e aktit administrativ, Vendimit nr. 39, datë 12.09.2008, të ZQRPP Tiranë, pasi Gjykata Kushtetuese me Vendimin nr. 17, datë 23.4.2010 kishte vendosur: “Shfuqizimin si të papajtueshëm me Kushtetutën të paragrafit të dytë dhe të tretë të nenit 10 dhe të paragrafit të dytë të nenit 39/a të Ligjit 7843, datë 13.07.1994, ‘Për regjistrimin e pasurive të paluajtshme’, të shtuar me ligjin nr. 9701, datë 02.07.2007. Shfuqizimin si të papajtueshëm me Kushtetutën të Udhëzimit të Këshillit të Ministrave nr. 4, datë 21.11.2007, ‘’Për miratimin e procedurës së fshirjes së rregjistrimeve të kryera në kundërshtim me ligjin dhe atyre që krijojnë mbivendosje në Zyrën e Rregjistrimit të Pasurive të Paluajtshme.”




13.Gjykata e Rrethit Gjyqësor Tiranë, me Vendimin nr. 5558, datë 05.07.2010,  vendosi: Shfuqizimin e aktit administrativ, Vendimit nr. 39, datë 12.09.2008, të Zyrës Qendrore të Regjistrimit të Pasurive të Paluajtshme.





14. Gjykata e Apelit Tiranë, me vendimin nr. 174, datë 01.02.2011, vendosi: Lënien në fuqi të Vendimit nr. 5558, datë 05.07.2010, të Gjykatës së Shkallës së Parë Tiranë.

15.Vendimi nr. 5558, datë 05.07.2010, i Gjykatës së Shkallës së Parë Tiranë është regjistruar në ZVRPP Tiranë, fakt ky që u provua në gjykim me provë shkresore, shkresën e datës 22.10.2013 e ZVRPP Tiranë, ku bashkëlidhur është kopje e regjistrit hipotekor nr. 663, datë 07.02.1998, nga ku rezulton se Vendimi nr. 5558, datë 05.07.2010, i Gjykatës së Rrethit Gjyqësor Tiranë është regjistruar në ZVRPP Tiranë.
16.Në këto kushte, prona e palës së paditur Esat Pira dhe Marita Osmani është me mbivendosje me pasurinë e palës paditëse në këtë gjykim. Kjo mbivendosje është krijuar për faktin se kjo pasuri, mbas fshirjes së regjistrimit të bërë me Vendimin nr. 7, datë 01.09.2008, të ZVRPP Tiranë, i lënë në fuqi nga Vendimi nr. 39, datë 12.09.2008, i ZQRPP Tiranë, ka kaluar në pronësi të shtetit dhe më pas, me anë të Kontratës së Shitblerjes së pasurisë së paluajtshme nr. 3238 rep., nr. 562 kol., datë 04.11.2008, Drejtoria e Drejtimit të Pronës (ish Drejtoria e Administrimit dhe Shitjes së Pronave Publike) pranë Ministrisë së Financave ia ka shitur këtë pasuri personave të tjerë, ndërmjet të cilëve edhe paditësit.
17.Gjykata e Rrethit Gjyqësor Tiranë me vendimin nr. 4689, datë 08.06.2015 ka vendosur:

· Pranimin e kërkesë-padisë:

· Konstatimin absolutisht të pavlefshëm të Kontratës së shitblerjes nr. 5125 Rep, nr. 1426 Kol, datë 06.05.1992, të notere Fatime Meta.

· Konstatimin absolutisht të pavlefshëm të Kontratës së shitblerjes nr. 7938 Rep, nr. 0766 Kol, datë 27.11.1997, notere Meri Çala dhe kthimin e palëve në gjendjen e mëparshme.

· Konstatimin absolutisht të pavlefshëm të Kontratës së shitblerjes nr. 967 Rep, nr. 100 Kol, datë 07.02.1998, të notere Mimoza Shehu dhe kthimin e palëve në gjendjen e mëparshme.

· Detyrimin e palës së paditur Marita Osmani dhe Esat Pira, t’i lirojnë dhe dorëzojnë paditësit Xhimi Begeja pasurinë numër 12/139, truall me sipërfaqe 880 m², zona kadastrale 8310, volumi 20, faqe 170, Tiranë, e regjistruar në regjistrin hipotekor nr. 20, datë 30.01.2009.

· Detyrimin e palës së paditur Marita Osmani dhe Esat Pira, t’i paguajnë paditësit Xhimi Begeja shumën 148.333,04 (njëqind e dyzet e tetë mijë e treqind e tridhjet e tre presje zero katër) lekë, që është vlera e përdorimit të sendit nga data 30.01.2009 deri më datë 29.03.2013, si dhe vlerën 3.910,36 (tremijë e nëntëqind e dhjetë presje tridhjet e gjashtë) lekë në muaj nga data 29.03.2013 e deri në ditën e ekzekutimit të këtij vendimi.

· Shpenzimet gjyqësore në shumën 28.500 (njëzet e tetë mijë e pesëqind) lekë për taksën gjyqësore, në shumën 3.500 (tremijë e pesëqind) lekë për njoftime të parapaguara nga paditësi, dhe në shumën 10.300 (dhjetë mijë e treqind) lekë për flet-thirrje, i ngarkohen palëve të paditura Marita Osmani dhe Esat Pira solidarisht.




18.Gjykata e Rrethit Gjyqësor  Tiranë  ka arsyetuar: “[...] Sipas aktit të ekspertimit të ekspertit Baki Masha rezulton se kemi mbivendosje për pronën objekt gjykimi mes palëve ndërgjyqëse në masën 735,15 m2 (faqe nr. 8 e aktit të ekspertimit).

Pretendimi i të paditurve Esat Pira dhe Marita Osmani se janë pronarë të kësaj pasurie është i pabazuar në ligj dhe në prova. Kështu, kontrata e shitblerjes Nr. 967 Rep, Nr. 100 Kol, datë 07.02.1998, mbajtur nga Notere Mimoza Shehu është absolutisht e pavlefshme pasi bazohet në një veprim juridik, kontratë shitblerje Nr. 7938 Rep, Nr. 0766 Kol, datë 27.11.1997, mbajtur nga notere Meri Çala me palë shitës shtetasin Jorgo Qirko dhe blerës shtetasin Novruz Nurka. Kjo pasuri e shitur në këtë kontratë ka patur si origjinë të saj kontratën e shitblerjes Nr. 5125 Kol, Nr. 1426 Kol, datë 06.05.1992 të notere Fatime Meta. Një kontratë e tillë nuk ka ekzistuar kurrë pranë noteres dhe nuk është lidhur ndonjëherë pranë saj.

Me shkresën Nr. 17596/1 prot, datë 05.02.2015 të noteres Mimoza Sadushi, drejtuar Gjykatës së Rrethit Gjyqësor Tiranë dhe administruar me cilësinë e provës në këtë proces gjyqësor, përcaktohet qartë se kjo kontratë nuk ekziston as në arkivën e noteres Fatime Meta dhe as në regjistrat noterial të saj. Ky fakt tregon se kontrata e shitblerjes me Nr. 5125 Kol, Nr. 1426 Kol, datë 06.05.1992, nuk është lidhur asnjëherë përpara kësaj notere. Në bazë të nenit 253 të K.Pr.C., kjo shkresë përbën provë të plotë dhe nuk mund të kontestohet në përmbajtjen e saj.

Në bazë të ligjit Nr. 7829, datë 01.06.1994 “Për noterinë”, i ndryshuar, neneve 51 dhe 70, gërma ‘’a’’, përcaktohet se kontratat e shitblerjes regjistrohen në regjistrat e noterit dhe një kopje origjinale e aktit mbahet gjithmonë pranë arkivës së noterit. Duke qenë se noterja që është përcaktuar në kontratë nuk e ushtron më aktivitetin, arkiva e saj ndodhet pranë Presidentes së Dhomës Kombëtare të Noterëve, noteres Mimoza Sadushi. Në bazë të Udhëzimit të Ministrit të Drejtësisë Nr. 6291, datë 17.08.2005 “Për evidentimin, administrimin dhe ruajtjen e akteve e të dokumenteve noteriale, si dhe për organizimin dhe ruajtjen e arkivave noteriale”, pika ë, 20, 21 është përcaktuar qartë se kontratat e shitblerjes së pasurive të paluajtshme numërtohen dhe ruhen pa afat në arkivat e noteres.

Gjithashtu, rezultoi e provuar se pala e paditur Bashkia Tiranë me shkresën Nr. 9419 Prot, datë 27.06.2014 dhe shkresën Nr. 752/1 Prot, datë 16.07.2014 të Drejtorisë së Arkivit Shtetëror, Vendor Tiranë, sqaron se nuk ka asnjë të dhënë për kontratën e shitblerjes Nr. 5125 Kol, Nr. 1426 Kol, datë 06.05.1992, të notere Fatime Meta.

Ka qenë kjo kontratë që ka shërbyer si origjinë e pronësisë dhe në bazë të saj janë kryer të gjitha veprimet juridike dhe kalimet e pronësisë në ZVRPP Tiranë. Pra, nuk kemi titull për kalimin e pronësisë nga shteti, Komiteti Ekzekutiv që pasardhës të tij ka institucionin e Bashkisë Tiranë, tek shtetasi Jorgo Qirko. Ky titull i parë pronësie, që është njëkohësisht dhe origjina e parë e pronësisë, nuk ka ekzistuar dhe si pasojë regjistrimi në regjistrat hipotekor dhe çdo veprim juridik për kalimin e pronësisë është absolutisht i pavlefshëm. Ky akt nuk ka ekzistuar, pra jemi përpara pavlefshmërisë absolute të kësaj kontrate që është dhe origjina e kësaj pasurie.

Ky veprim juridik sipas nenit 17, pika 2 të ligjit Nr. 6340, datë 26.06.1981, Kodi Civil i kohës së lidhjes së kontratës së shitjes dhe neni 92/a i K.C, aktual, vjen në kundërshtim me një dispozitë urdhëruese të ligjit. Neni 16/1 i ligjit të kohës parashikonte se këto veprime duhet të kryheshin me akte noteriale, ndërkohë që diçka e tillë nuk rezulton të jetë kryer pranë noterit. Në referim dhe të dispozitave të K.C. aktual, veprimi juridik sipas nenit 92/a të K.C. është absolutisht i pavlefshëm.

Megjithëse veprim juridik absolutisht i pavlefshëm, ky veprim ka krijuar pasoja juridike pasi është bërë kalimi i pronësisë në ZVRPP Tiranë në pronësi të paditurit Jorgo Qirko dhe më pas janë kryer transaksione, veprime juridike (kontrata shitblerje) tek të paditurit e tjerë. Kodi i Procedurës Civile të vitit 1981, ligji që rregullonte veprimet noteriale në kohën e kryerjes së veprimit juridik, ka të përcaktuar qartë se veprimet juridike për kalim pronësie bëheshin me akte noteriale pranë zyrës së ndihmave juridike pranë gjykatave, nenet 220 e vijues të K.Pr.C. 
Kontrata e shitblerjes 7938 Rep, Nr. 0766 Kol, datë 27.11.1997, mbajtur nga notere Meri Çala me palë shitës Jorgo Qirko dhe blerës Novruz Nurka, është absolutisht e pavlefshme pasi rrjedh nga një veprim juridik absolutisht i pavlefshëm, që është kontrata e shitblerjes Nr. 5125 Kol, Nr. 1426 Kol, datë 06.05.1992, të notere Fatime Meta.

Kontrata e shitblerjes Nr. 967 Rep, Nr. 100 Kol, datë 07.02.1998, mbajtur nga Notere Mimoza Shehu, me palë shitës Novruz Nurka dhe blerës Esat Pira, Marita Osmani, është absolutisht e pavlefshme pasi dhe në këtë rast është tjetërsuar një e drejtë që nuk ka ekzistuar. Shitësit me këto kontrata kanë kaluar pronësinë mbi një send të cilin nuk e kanë pasur në pronësi. Këto veprime janë në kundërshtim me dispozitën urdhëruese të nenit 92, gërma a, dhe 705 të K.C. Shitësit nuk kanë fituar dhe nuk kanë pasur të drejtën e pronësisë mbi sendin që kanë shitur. Për këtë arsye ata nuk mund të kalonin këtë të drejtë të pronësisë tek një person tjetër.

Vendimi unifikues i Kolegjeve të Bashkuara të Gjykatës së Lartë Nr. 13, datë 09.03.2006, ka përcaktuar se veprimet juridike të cilat kanë ardhur pas një veprimi juridik të pavlefshëm janë dhe ato absolutisht të pavlefshme. Për këtë arsye, të gjitha kontratat e mëpasme janë absolutisht të pavlefshme.

981.

Në këto kushte, Gjykata, për sa u arsyetua më sipër, arrin në konkluzionin se kontrata e shitblerjes Nr. 5125 rep, Nr. 1426 Kol, datë 06.05.1992, e notere Fatime Meta, është absolutisht e pavlefshme dhe për rrjedhojë edhe kontrata e shitblerjes 7938 Rep, Nr. 0766 Kol, datë 27.11.1997, mbajtur nga notere Meri Çala, si dhe kontrata e shitblerjes Nr. 967 Rep, Nr. 100 Kol, datë 07.02.1998, mbajtur nga Notere Mimoza Shehu, duhen konsideruar absolutisht të pavlefshme.

Në kushtet kur kontratat e sipërcituara u konstatuan si absolutisht të pavlefshme, paditësi është pronar (bashkëpronar) i ligjshëm i sendit objekt gjykimi dhe i zhveshur nga posedimi i tij. Të paditurit Marita Osmani dhe Esat Pira janë posedues të paligjshëm të kësaj pasurie.

Në këto rrethana, Gjykata çmon se janë plotësuar kushtet e parashikuara në nenin 296 të K.Civil dhe duhen urdhëruar të paditurit Marita Osmani dhe Esat Pira, t’i lirojnë dhe dorëzojnë paditësit Xhimi Begeja pasurinë objekt konflikti.

Në rrethanat për sa më sipër, duke qenë se të paditurit Marita Osmani dhe Esat Pira janë posedues me keqbesim të pasurisë objekt konflikti, duhet të shpërblejnë palën paditëse për dëmin e shkaktuar për përdorimin e sendit nga data 30.01.2009, datë që është regjistruar në Z.V.RR.P.P.

Sipas akt-ekspertimit të ekspertit Baki Masha, rezulton se vlera e përdorimit të sendit është 183.787 lekë në muaj. Vlera e përdorimit të sendit nga data 30.01.2009 deri me datë 29.03.2013 është 6.978.1.653 lekë. Duke qenë se për pronën objekt konflikti janë 47 bashkëpronare sipas listës që shoqëron vërtetimin e pronësisë për palën paditëse, vlera e dëmshpërblimit për paditësin do të jetë ajo e përcaktuar nga eksperti pjesëtuar me 47, sa është edhe numri i bashkëpronarëve.

Pra, të paditurit Marita Osmani dhe Esat Pira duhet t’i paguajnë paditësit Xhimi Begeja shumën 148.333,04 lekë, që është vlera e përdorimit të sendit nga data 30.01.2009 deri me datë 29.03.2013, si dhe vlerën 3.910,36 lekë në muaj nga data 29.03.2013 e deri në ditën e ekzekutimit të këtij vendimi.

Nga sa argumentuam më sipër, Gjykata konkludon se padia e paditësit duhet pranuar si e bazuar në ligj dhe në provat e administruara’’.

19. Kundër vendimit të mësipërm kanë ushtruar ankim të paditurit, duke parashtruar shkaqet për ndryshimin e vendimit:

· Gjykata e shkallës së parë Tiranë ka dhënë një vendim të padrejtë e të pa bazuar në ligj, kur ka vendosur pranimin e kërkesës padisë. Të paditurit Marita Osmani dhe Esat Pira janë pronarë të pasurisë truall me sip. 1.205 m², me nr. 12/139, zona kadastrale 8310, që ndodhet në rrugën e Durrësit, Laprakë, Tiranë.

· Origjina e kësaj prone është Kontrata e shitblerjes nr. 5125/1426, datë 6.5.1992. Kontrata e shitblerjes ka bashkëngjitur edhe skicën planimetrike, mandatin arkëtim si dhe aktin e dorëzimit. Kjo kontratë figuron e regjistruar në ZVRPP Tiranë, dhe nga ana e ZVRPP Tiranë është lëshuar Vërtetimi i Pronësisë së datës 25.11.1997.
Rregjistrimi hipotekor është bërë në bazë të kontratës së shitjes nr. 7938 rep, nr 2766 kol, datë 27.11.1997, të noterisë Tiranë, me notere Mimoza Shehu. Më pas, rezulton se pronari Novruz Nurka e ka shitur këtë pasuri konform ligjit tek blerësit Esat Pira dhe Marita Osmani. Veprimi juridik i shitjes së pasurisë nga Novruz Nurka tek blerësit Esat Pira dhe Marita Osmani është bërë në bazë të kontratës së shitblerjes nr. 967 rep., nr. 100 kol., datë 07.2.1998, e lidhur midis këtyre palëve, të cilët kanë rënë dakord për shitblerjen e truallit me sip. 1.205 m².

· U provua gjatë gjykimit se pala e paditur është posedues e sendit objekt gjykimi. Pala e paditur, përveçse ka poseduar në mënyrë të qetë e të pandërprerë sendin objekt gjykimi, këtë posedim e ka fituar si një nga tagrat e të drejtave të pronësisë, nëpërmjet Kontratës së shitblerjes nr. 967 rep., nr. 100 kol., datë 07.2.1998, nga pronari i mëparshëm.Nga pala paditëse pretendohet se ky veprim juridik është absolutisht i pavlefshëm, për shkak se është pasojë e një tjetër veprimi juridik absolutisht të pavlefshëm: Kontratës së shitblerjes nr. 5125/1426, datë 6.5.1992, e cila sipas palës paditëse nuk ekziston. Ky pretendim është i pabazuar në prova.

· Nuk do të kishte asnjë mundësi reale që nga ana e ZVRPP Tiranë të lëshohej dokument pronësie në favorin e blerësve Jorgo Qirko, Novruz Nurka dhe Esat Pira e Marita Osmani, në rast se Kontrata e shitjes së pasurisë nr. 5125/1426, datë 6.5.1992, nuk do të ekzistonte. Kjo kontratë ndodhet edhe në dosjen gjyqësore të vendimit nr. 5558, datë 5.7.2010, dosje e cila është bashkuar në këtë proces.

· Në gjykimin e kësaj çështjeje paditësi pretendoi se është 1 (një) nga 47 (dyzet e shtatë) bashkëpronarët e pasurisë objekt konflikti. Në këto kushte, paditësi nuk ka legjitimitet të kërkojë shpërblimin e dëmit të shkaktuar nga përdorimi i sendit për periudhën 30.01.2009 deri në ditën e përfundimit të gjykimit të padisë, pasi ky është kërkim që mund të bëhet vetëm prej të gjithë bashkëpronareve të pasurisë. Në këtë çështje, asnjëri nga bashkëpronaret e tjerë të pasurisë nuk mori pjesë në gjykim

  20.Gjykata e Apelit Tiranë me vendimin nr.787, datë 03.04.2017, ka vendosur: Lënien në fuqi të vendimit nr. 4689 , datë 08.06.2015 të Gjykatës së Rrethit Gjyqësor Tiranë.

   21.Gjykata e Apelit Tiranë ka  arsyetuar: “[...]Vendimi civil Nr. 4689, datë 08.06.2015, i Gjykatës së Rrethit Gjyqësor Tiranë, është i drejtë dhe duhet të lihet në fuqi, pasi është i bazuar si në ligj, ashtu edhe në prova.

Nga materialet e çështjes, ndryshe nga sa pretendohet në kërkesën ankimore, është vërtetuar se gjykata, në gjykimin e kësaj çështjeje, ka zhvilluar një proces të rregullt ligjor, pasi të gjitha pretendimet dhe prapësimet e bëra nga pjesëmarrësit në gjykim u janë dhënë përgjigje me ligj, si dhe provat që ndodhen në dosje janë marrë parasysh.

Në këto kushte Gjykata, për sa u arsyetua më sipër, arrin në konkluzionin se kontrata e shitblerjes Nr. 5125 rep, Nr. 1426 Kol, datë 06.05.1992, e notere Fatime Meta është absolutisht e pavlefshme e për rrjedhojë edhe Kontrata e shitblerjes 7938 Rep, Nr. 0766 Kol, datë 27.11.1997, mbajtur nga notere Meri Çala, Kontrata e shitblerjes Nr. 967 Rep, Nr. 100 Kol, datë 07.02.1998 mbajtur nga Notere Mimoza Shehu, duhen konsideruar absolutisht të pavlefshme.

Në kushtet kur kontratat e sipërcituara u konstatuan si absolutisht të pavlefshme, paditësi është pronar (bashkëpronar) i ligjshëm i sendit objekt gjykimi dhe i zhveshur nga posedimi i tij. Të paditurit Marita Osmani dhe Esat Pira janë posedues të paligjshëm të kësaj pasurie.

Në këto rrethana Gjykata çmon se janë plotësuar kushtet e parashikuara në nenin 296 të K.Civil dhe duhen urdhëruar të paditurit Marita Osmani dhe Esat Pira, ti lirojnë dhe dorëzojnë paditësit Xhimi Begeja pasurinë objekt konflikti.

Në rrethanat për sa më sipër, duke qenë se te paditurit Marita Osmani dhe Esat Pira janë posedues me keqbesim të pasurisë objekt konflikti, duhet të shpërblejnë palën paditëse për dëmin e shkaktuar për përdorimin e sendit nga data 30.01.2009, datë që është regjistruar në Z.V.R.P.P.Sipas akt-ekspertimit të ekspertit Baki Masha, rezulton se vlera e përdorimit të sendit ishte 183.787 lekë në muaj. Vlera e përdorimit të sendit nga data 30.01.2009 deri më datë 29.03.2013 ishte 6.978.1.653 lekë. Duke qenë se për pronën objekt konflikti janë 47 bashkëpronës sipas listes që shoqëron vërtetimin e pronësisë për palën paditëse, vlera e dëmtimit për paditësin do të jetë ajo e përcaktuar nga eksperti, pjesëtuar me 47, sa është edhe numri i bashkëpronësve.




Pra, të paditurit Marita Osmani dhe Esat Pira duhet t’i paguajnë paditësit Xhimi Begeja shumën 148.333,04 lekë, që është vlera e përdorimit të sendit nga data 30.01.2009 deri më datë 29.03.2013, si dhe vlerën 3.910,36 lekë në muaj nga data 29.03.2013 e deri në ditën e ekzekutimit të këtij vendimi.
Palët e paditura nuk sollën asnjë provë shkresore që të provonte pretendimet e ngritura prej tyre, në lidhje me origjinën e pronës, e cila figuron e rregjistruar në ZVRPP Tiranë. Në lidhje me kontratën e shitblerjes nr. 5125/1426, datë 06.05.1992, e cila sipas palës paditëse nuk ekziston, si dhe të paditurit nuk paraqitën asnjë provë për pretendimet e tyre në lidhje me padinë e rivendikimit.
Shkaqet e paraqitura në ankim nga të paditurit nuk janë të bazuara në ligj dhe, si të tilla, ato nuk u morën në konsideratë nga kjo gjykatë’’.


22.Mbi kërkesën e palës së paditur Marita Osmani, Kolegji Civil i Gjykatës së Lartë me vendimin nr 186, datë 24.04.2018 ka vendosur: “Mospranimin e kërkesës së kërkueses Marita Osmani për pezullimin e ekzekutimit të vendimit nr. 4689 , datë 08.06.2015 të Gjykatës së Rrethit Gjyqësor Tiranë, lënë në fuqi me vendimin  nr.787, datë 03.04.2017 të Gjykatës së Apelit Tiranë’’.





23.Kundër vendimit nr.787, datë 03.04.2017 të Gjykatës së Apelit Tiranë ka paraqitur rekurs pala e paditur Marita Osmani dhe Esat Pira duke parashtruar:
· Paditësi nuk zotëron një titull të vlefshëm pronësie si parakusht për ngritjen e padisë së rivendikimit.

· U provua gjatë gjykimit se pala e paditur është posedues e sendit objekt gjykimi. Pala e paditur, përveçse ka poseduar në mënyrë të qetë e të pandërprerë sendin objekt gjykimi, këtë posedim e ka fituar si një nga tagrat e të drejtave të pronësisë, nëpërmjet Kontratës së shitblerjes nr. 967 rep., nr. 100 kol., datë 07.2.1998, nga pronari i mëparshëm.Nga pala paditëse pretendohet se ky veprim juridik është absolutisht i pavlefshëm, për shkak se është pasojë e një tjetër veprimi juridik absolutisht të pavlefshëm: Kontratës së shitblerjes nr. 5125/1426, datë 6.5.1992, e cila sipas palës paditëse nuk ekziston. Ky pretendim është i pabazuar në prova.

· Kontrata është paraqitur në gjykim e njehsuar me origjinalin dhe aktet zyrtare mund të kundërshtohen vetëm për falsitet sipas nenit 253 të KPC.

· Të paditurit nuk e kanë humbur të drejtën e pronësisë për më tepër se kanë ushtruar të qetë mbi 10 vjet, duke bërë që pronësia të jetë konfirmuar në mënyrë alternative dhe nëpërmjet parashkrimit fitues me titull, pavarësisht se në këtë rast pronësia është fituar nëpërmjet kontratës së shitblerjes.

· Sa më sipër, kërkojmë ndryshimin e vendimeve, duke vendosur rrëzimin e padisë.
24.Në datë 10.12.2025 ka paraqitur parashtrime paditësi Xhimi Begeja, nëpërmjet përfaqësuesit ligjor, ku i qëndron të njëjtave argumente të dhëna në gjykimet në fakt lidhur me pavlefshmërinë e titullit të pronësisë për palën e paditur dhe kërkon të mos pranohet rekursi i kësaj pale.
II. Vlerësimi i Kolegjit Civil 

25.Kolegji Civil i Gjykatës së Lartë (në vijim Kolegji) referuar akteve dhe provave që janë administruar në dosjen gjyqësore dhe të cilat i janë nënshtruar hetimit gjyqësor, por pa i hyrë analizës dhe vlerësimit të tyre, vlerëson se rekursi i paraqitur nga pala e paditur Marita Osmani dhe Esat Pira përmban shkaqe nga ato të parashikuara nga neni 472 i Kodit të Procedurës Civile që e bëjnë të cënueshëm vendimin e apelit.

26.Paraprakisht vlen të evidentohet fakti i ndryshimeve ligjore që ka pësuar Kodi i Procedurës Civile me ligjin nr. 44/2021, botuar në fletoren zyrtare në datën 14 Maj 2021 dhe që kanë hyrë në fuqi në datën 29 Maj 2021. Në nenin 32 të ligjit nr. 44/2021, mbi dispozitat tranzitore parashikohet se: “... 2.Rekurset e paraqitura, por ende të pashqyrtuara, konsiderohen të pranueshme nëse plotësojnë parashikimet e ligjit në fuqi në kohën e depozitimit të tyre.” Në rastin e rekurseve të cilat janë depozituar dhe regjistruar përpara datës së hyrjes në fuqi të këtyre ndryshimeve, në funksion edhe të garantimit të të drejtave të palëve ndërgjyqëse, për efektet e pranueshmërisë së rekursit mbahet parasysh ligji i kohës së regjistrimit të tyre.  

27.Në referim të ligjit të sipërcituar rezulton të ketë ndryshuar edhe mënyra e operimit të Kolegjit Civil, në atë kuptim që parimisht shqyrtimi i rekursit kryhet mbi bazë dokumentash nga trupi gjykues në dhomë këshillimi, pasi më herët relatori i çështjes ka vendosur datën dhe orën e gjykimit të saj. Përjashtimisht, Kolegji vendos të kalojë çështjen në seancë dëgjimore në prani të palëve vetëm në dy raste: së pari, Kolegji vlerëson se çështja paraqet rëndësi nga pikëpamja e së drejtës për njësimin ose zhvillimin e praktikës gjyqësore; së dyti, nisur nga problematikat e parashtruara apo për shkak të kompleksitetit të çështjes është e domosdoshme dëgjimi i palëve. Në çdo rast, referuar ndryshimeve që ka pësuar Kodi i Procedurës Civile në nenin 485 të tij, në dhomë këshillimi apo në seancë dëgjimore, Kolegji ka të drejtë të disponojë në një nga mënyrat e caktuara në këtë dispozitë. Në këtë kuptim dhe referuar edhe dispozitës së sipërcituar, nenit 32 të ligjit nr. 44/2021, pavarësisht kohës së regjistrimit të rekursit, Kolegji, ndër të tjera, sa i takon formimit të trupit gjykues, procedurës së gjykimit si dhe mënyrës sesi disponon me vendimmarrjen e saj, i referohet dispozitave që janë aktualisht në fuqi.

28. Kolegji konstaton se, mbi rekursin e palës së paditur është regjistruar çështja në Gjykatën e Lartë në datën 12.05.2017. Ndryshimet e Kodit të Procedurës Civile (referuar në vijim me akronimin “KPC”) të miratuara me ligjin nr. 38/2017, kanë hyrë në fuqi në datën 5 Nëntor 2017, 6 muaj pas botimit në Fletoren Zyrtare nr. 98, viti 2017 dhe ato të miratuara me ligjin nr. 44/2021, kanë hyrë në fuqi në datën 29.5.2021. Në rastin konkret, duke qenë se rekursi është depozituar para hyrjes në fuqi të ndryshimeve të kodit, atëherë do të shqyrtohen duke iu nënshtruar dispozitave ligjore në fuqi në kohën e paraqitjes.





29. Neni 472 i KPC-së, para ndryshimeve të bëra me ligjin nr.38/2017, parashikon se, “1. Vendimet e shpallura nga gjykata e apelit dhe ato të gjykatës së shkallës së parë, në rastet që përcaktohen nga ky Kod, mund të ankimohen me rekurs në Gjykatën e Lartë vetëm kur: a) nuk është respektuar ose është zbatuar keq ligji; b) ka shkelje të rënda të normave procedurale (neni 467 i këtij Kodi);”. Gjithashtu, neni 473/a i KPC-së parashikon se, “Gjykata e Lartë shqyrton rekursin brenda kufijve të tij, përveç kur ligji parashikon ndryshe”.

30.Në kuptim të nenit 472 të Kodit të Procedurës Civile, kushtet dhe kriteret e pranueshmërisë së rekursit, si një mjet i zakonshëm i ankimit, përfshijnë së pari, respektimin e disa kërkesave formalo-ligjore të lidhura me subjektin që i drejtohet Gjykatës së Lartë, ndër të cilat, respektimin e afatit ligjor 30 ditor mbi depozitimin e rekursit, nënshkrimi i rekursit, dokumentet që domosdoshmërish duhet t’i bashkëlidhen rekursit etj.; së dyti, kontrollin dhe verifikimin nga ana e Kolegjit të shkaqeve të prezantuara në rekurs, të cilat nënkuptojnë respektimin nga e gjykatave të normave procedurale të cilat eventualisht mund të çojnë në pavlefshmërinë e vendimit gjyqësor apo të të gjithë procedurës së gjykimit, respektimi i parimeve kushtetuese për një proces të rregullt ligjor etj.
    
31. Lidhur me kërkesat formalo-ligjore të pranueshmërisë së rekursit, konstatohet se nga pikëpamja formale rekursi i paraqitur nga pala e paditur, ka respektuar kërkesat ligjore procedurale të lidhura me afatin prej 30 ditësh dhe nënshkrimin e aktit. 

32. Lidhur me bazueshmërinë e shkaqeve të rekursit, nga shqyrtimi i çështjes në dhomën e këshillimit, Kolegji konstaton se, paditësi Xhimi Begeja në cilësinë e bashkëpronarit të truallit objekt gjykimi ka paraqitur padinë në shqyrtim duke kërkuar nga të paditurit, lirimin e dorëzimin e sendit si dhe shpërblimin e përdorimit të sendit. Paditësi ka pretenduar që të paditurit janë posedues të paligjshëm të sipërfaqes së truallit objekt gjykimi dhe se veprimet juridike, kontratat e shitblerjes, të lidhura mes të paditurve për sipërfaqen e truallit objekt gjykimi janë veprime absolutisht të pavlefshme.

Nga ana tjetër të paditurit Marita Osmani dhe Esat Pira (të paditurit ndaj të cilëve kanë vendosur detyrime gjykatat e faktit) kanë prapësuar se ata janë pronarë të ligjshëm të truallit objekt gjykimi, të fituar nëpërmjet kontratës së shitblerjes nr. 967 rep., nr. 100 kol., datë 07.02.1998, të lidhur me të paditurin Novruz Nurka.   

33. Kolegji konstaton se objekti kryesor i këtij gjykimi, është në tërësi marrëdhënia juridiko-civile e pronësisë dhe konkretisht e drejta e pronësisë dhe fakultetet që rrjedhin prej saj, që ndërgjyqësit pretendojnë se janë ligjërisht titullar. Kodi Civil, i ofron pronarit të cenuar në të drejtën e tij të pronësisë padinë e kërkimit të sendit, “rei vendicatio”, të parashikuar nga neni 296 i tij. Pikërisht kjo është padia që paditësi ka paraqitur para gjykatës duke thirrur rregullisht edhe palën kundërshtare, që pretendohet të ketë zhveshur nga pronësia pronarin. Padia e kërkimit të sendit, si nga doktrina ashtu edhe nga praktika gjyqësore, kërkon domosdoshmërish të plotësohen disa kushte, sikurse; i) janë ekzistenca e sendit të individualizuar; ii) titullin e pronësisë të pretenduar nga paditësi; dhe iii) rrethanën e faktit, posedimin e sendit nga ana e të paditurit.
    
34. Gjykata e shkallës së parë ka vendosur pranimin e padisë dhe gjykata e apelit ka vendosur lënien në fuqi të vendimit të shkallës së pare me të njëjtin arsyetim. Në marjen e vendimit gjykatat kanë arsyetuar se kontrata e shitblerjes Nr. 1426 Kol, datë 06.05.1992, që ka shërbyer si origjinë e pronësisë dhe në bazë të saj janë kryer të gjitha veprimet juridike dhe kalimet e pronësisë në ZVRPP Tiranë në emër të të paditurve Marita Osmani dhe Esat Pirra, është absolutisht e pavlefshme pasi nuk gjendet në arkivin e noteres Fatmira Teta që ka nënshkruar aktin dhe as në arkivin e Bashkisë Tiranë, institucioni që ka zëvendësuar shitësin, Komitetin Ekzekutiv. Gjykatat duke pranuar mosekzistencën e kontratës së shitblerjes Nr. 1426 Kol, datë 06.05.1992 kanë konluduar në pavlefshëmrinë absolute të kësaj kontrate si dhe të kontratave të lidhura në vijim mes të paditurve.
35. Ndër të tjera gjykatat kanë arsyetuar: “Me shkresën Nr. 17596/1 prot, datë 05.02.2015 të noteres Mimoza Sadushi, drejtuar Gjykatës së Rrethit Gjyqësor Tiranë dhe administruar me cilësinë e provës në këtë proces gjyqësor, përcaktohet qartë se kjo kontratë nuk ekziston as në arkivën e noteres Fatime Meta dhe as në regjistrat noterial të saj. Ky fakt tregon se kontrata e shitblerjes me Nr. 5125 Kol, Nr. 1426 Kol, datë 06.05.1992, nuk është lidhur asnjëherë përpara kësaj notere. Në bazë të nenit 253 të K.Pr.C., kjo shkresë përbën provë të plotë dhe nuk mund të kontestohet në përmbajtjen e saj’’. Në bazë të kësaj shkrese gjykatat kanë konkluduar se: ‘’Një kontratë e tillë nuk ka ekzistuar kurrë pranë noteres dhe nuk është lidhur ndonjë herë pranë saj’’. 
36. Kolegji konstaton se në shkresën e kryetares së Dhomës së Noterisë jepen të dhëna se kjo kontratë nuk është evidentuar në regjistrat e noteres Fatmira Teta dhe në arkivën e saj, por kjo nuk prezumon që kjo kontratë nuk është nëshkruar nga noterja apo palët kontraktore
36.1 Sikurse kanë pranuar dhe gjykatat e faktit ka rezultuar që kjo kontratë ka bashkëngjitur edhe skicën planimetrike, mandatin arkëtim si dhe aktin e dorëzimit.

Për më tej, pranohet nga gjykatat e faktit se kjo kontratë ka qenë e regjistruar në ZVRPP dhe pas më shumë se 10 vjetësh, nga ZVRPP Tiranë, bazuar në ligjin nr. 9701, datë 02.07.2007, për disa shtesa e ndryshime në ligjin nr. 7843, datë 13.7.1994, “Për rregjistrimin e pasurive të paluajtshme”, është marrë Vendimi nr. 7, datë 01.09.2008, nga regjistruesi i Hipotekës, me të cilin është vendosur fshirja e regjistrimit të pasurisë sa sipër të bërë në favor të Esat Pira dhe Marita Osmani, vendim ky i shfuqizuar me vendim gjykate të formës së prerë. Ndërkohë të paditurit kanë pretenduar që regjistrimi pranë ZVRPP është kryer pikërisht mbi bazën e kësaj kontrate, pretendim që e kanë ngritur dhe në kërkesën ankimore drejtuar gjykatës së apelit. Gjithashtu të paditurit si  gjatë gjykimit dhe më pas, kanë paraqitur kopje të njëhsuar të kësaj kontrate nga noterë të ndryshëm, në periudha të ndryshme. Kështu rezulton se është bërë njehsimi në datë 05.09.2008 tek notere Lindita Lleshi, Tiranë ku citohet:’’Unë noterja verifikova me origjinalin fotokopjen  e vërtetoj si të njëjtë. Dokumenti nuk ka fshirje, korigjime’’, madje dhe kur është paraqitur kërkesa për pezullim në Gjykatën e Lartë është bërë sërish njëhsimi me origjinalin i kësaj kontrate, në datë 19.03.2018 tek notere Lora Xhaja,  Tiranë.
36.Kolegji konstaton se shkaku i dytë që gjykata ka konkluduar në pavlefshmërinë absolute të kësaj kontrate është se pala e paditur Bashkia Tiranë me shkresën Nr. 9419 Prot, datë 27.06.2014 dhe shkresën Nr. 752/1 Prot, datë 16.07.2014 të Drejtorisë së Arkivit Shtetëror, Vendor Tiranë, sqaron se nuk ka asnjë të dhënë për kontratën e shitblerjes Nr. 5125 Kol, Nr. 1426 Kol, datë 06.05.1992, të notere Fatime Meta.

Kolegji konstaton se në këto shkresa jepen të dhëna se nuk gjendet kopje e administruar e kësaj kontrate në arkiv, por jo që kontrata nuk është nëshkruar nga pala shitëse Komiteti Ekzekutiv dhe pala blerëse Jorgo Qirko atë periudhë.


37.Në vlerësimin e Kolegjit konkluzioni i gjykatave të faktit mbi pavlefshmërinë absolute të kontratës së shitblerjes Nr. 1426 Kol, datë 06.05.1992, mbi shkakun e mosekzistencës së saj është rezultat i një hetimi jo të plotë dhe të gjithanshëm të rrethanave që lidhen me ekzistencën dhe vlefshmërinë e këtij veprimi juridik. Gjykatat kanë arritur në këtë përfundim mbi faktin se kontrata nuk rezulton e administruar e regjistruar në arkivën e noteres emri i së cilës citohej në kontratë dhe organi shtetëror që pretendohet të ketë kryer kontratën nuk dispononte të dhëna mbi të, ndërkohë që të paditurit kanë pretenduar se kontrata ndodhej e administruar në dosjen e një gjykimi tjetër civil të zhvilluar më parë (duke e identifikuar atë) si dhe pranë ZVRPP Tiranë (sot ASHK Tiranë) ku rezulton të jetë regjistruar pasuria objekt gjykimi.

38. Kolegji konstaton që pretendimet e sipërcituara të të paditurve ndonëse janë parashtruar edhe në ankim nuk kanë janë analizuar dhe as kanë marrë përgjigje nga gjykata e apelit duke iu mohuar efektivisht e drejta për një gjykim të rregullt dhe për të kërkuar një vendim të arsyetuar. Detyrimi kushtetues për arsyetimin e vendimit, për sa i përket gjykatës së shkallës së dytë, nuk përmbushet thjesht me përsëritjen e vendimit të gjykatës më të ulët. Nëse gjykata më e lartë nuk shpreh në thelb qëndrimin e saj mbi shkaqet e ngritura në ankimin e paraqitur nga palët, kjo çon në mungesë të arsyetimit të duhur. 

39. Kolegji vlerëson edhe se, konkluzioni i gjykatave të faktit mbi pavlefshmërinë absolute të kontratës së shitblerjes Nr. 1426 Kol, datë 06.05.1992 paraqitet kontradiktor pasi, nga njëra gjykatat kanë pranuar se nuk provohet ekzistenca e kontratës së pretenduar dhe nga ana tjetër, këtë e konsiderojnë si shkak për pavlefshmërinë absolute të saj. Pavlefshmëria absolute e kontratës presupozon ekzistencën e një veprimi juridik të lidhur mes palëve por pavlefshmëria absolute e saj vjen për shkak të ekzistencës së ndonjërit prej shkaqeve të pavlefshmërisë absolute të parashikuara në nenin 92 të Kodit Civil. Ndërsa mosekzistenca e veprimit juridik do të thotë se veprimi juridik nuk është bërë kurrë, nuk ka një akt/veprim juridik për të vlerësuar mbi pavlefshmërinë e tij, pra nuk mund të flitet për pasoja të ardhura prej tij.    

40.  Në vijim të analizës si më sipër, bazuar në nenin 14 të KPC ku parashikohet se, “Gjykata ka për detyrë që të zhvillojë një proces të rregullt ligjor, nëpërmjet garantimit të zhvillimit të një hetimi të plotë dhe të gjithanshëm, në përputhje me ligjin”, Kolegji vlerëson se gjykatat kanë arritur në konkluzione përfundimtare pa bërë një hetim dhe analizë të plotë dhe të gjithanshme gjyqësore të kësaj çështje. Kolegji çmon se hetimi i plotë dhe i gjithanshëm i çështjes në përputhje me ligjin (neni 14 i KPC) është parim themeltar i gjykimit civil dhe përbën një detyrim për gjykatat në të gjitha shkallët e gjykimit. Gjykatat e shkallës së parë dhe ato të apelit janë gjykata fakti dhe ligji, në ndryshim nga Gjykata e Lartë, e cila është gjykatë ekskluzivisht ligji. Duke qenë të tilla, në gjykimin në shkallë të parë dhe në apel, nuk ka asnjë pengesë, madje është detyrim, që gjykata të lejojë palët të paraqesin kërkimet e prapësimet, provat ku i mbështetin ato dhe të arrijnë në përfundimet përkatëse për zgjidhjen e çështjes, duke çmuar e vlerësuar provat sipas ligjit që është i zbatueshëm për gjykatën.


41. Në ndryshim nga dy gjykatat më të ulëta, Gjykata e Lartë ka për objekt vetëm kontrollin e zbatimit të ligjit material e procedural nga ana e tyre, por pa pasur të drejtën të zhvillojë hetimin gjyqësor në drejtim të marrjes së provave, apo vlerësimit e çmimit të atyre që janë vënë në bisedim nga gjykatat më të ulëta. Gjykata e Lartë nuk mund të përsërisë vetë tërësisht a pjesërisht hetimin gjyqësor, se duke qenë vetëm gjykatë ligji, nuk i lejohet të marrë prova të reja apo të lejojë palët të debatojnë mbi provat, duke hetuar e çmuar ndryshe provat e debatuara në gjykimin në apel e shkallë të parë (shih vendimin nr. 160, datë 6.4.2010 të Kolegjit Civil të Gjykatës së Lartë).


42. Në vijim të vlerësimit të kryer nga Kolegji në këtë vendim, gjykata e apelit, duke mbajtur parasysh analizën dhe konkluzionet e Gjykatës së Lartë, duhet të përsërisë hetimin gjyqësor dhe duhet që në rigjykim të çështjes duhet: të administrojë dokumentacionin e plotë që lidhet me regjistrimin e pasurisë objekt gjykimi pranë institucionit përgjegjës të regjistrimit të pasurive të paluajtshme, përfshirë dhe aktet që kanë shërbyer si titull regjistrimi; të verifikojë ekzistencën ose jo të kontratës së pretenduar nga pala e paditur në dosjen e procesit gjyqësor (që i përket vendimit nr. 5558, datë 0507.2010 të Gjykatës së Rrethit Gjyqësor Tiranë); të vlerësojë provat e adminisitruara duke dhënë arsyetim të plotë mbi ekzistencën, vlefshmërinë ose pavlefshmërinë e kontratës të pretenduar si titull nga pala e paditur.

Zbatimi i detyrimeve ligjore të mësipërme, si dhe e të tjerave që eventualisht mund të dalin gjatë rigjykimit, do ta lejojnë gjykatën e apelit, që në përputhje me kërkesat e ligjit procedural e atij material të mund të arrijë në përfundime të drejta dhe objektive, lidhur me zgjidhjen e çështjes.


43. Në bazë dhe për zbatim të ligjit nr. 98/2016 “Për organizimin e pushtetit gjyqësor në Republikën e Shqipërisë”, i ndryshuar, Vendimit të Këshillit të Ministrave nr. 495, datë 21.7.2022 “Për riorganizimin e rretheve gjyqësore dhe kompetencave gjyqësore të gjykatave”, si dhe Vendimit të Këshillit të Lartë Gjyqësor nr. 505, datë 21.11.2022 “Për fillimin e funksionimit të gjykatës së apelit të juridiksionit të përgjithshëm”, që prej datës 1 shkurt 2023 ka nisur funksionimi i hartës së re gjyqësore përmes riorganizimit të gjykatave të apelit të juridiksionit të përgjithshëm. Duke nisur nga kjo datë Gjykata e Apelit Tiranë emërtohet Gjykata e Apelit të Juridiksionit të Përgjithshëm, me seli në Tiranë. Ndërsa Gjykatat e Apelit Durrës, Gjirokastër, Korçë, Shkodër dhe Vlorë, ndërpresin veprimtarinë më datë 31.1.2023. Për këto arsye shqyrtimi i çështjes konkrete do të duhet të vijojë nga Gjykata e Apelit të Juridiksioni të Përgjithshëm Tiranë.


44. Mbi bazën e arsyetimit të mësipërm, Kolegji çmon se duhet të vendosë prishjen e vendimit 787, datë 03.04.2017 të Gjykatës së Apelit Tiranë dhe të dërgojë çështjen për rishqyrtim pranë Gjykatës së Apelit të Juridiksionit të Përgjithshëm Tiranë, me tjetër trup gjykues, në zbatim të nenit 485, shkronja “c” të Kodit të Procedurës Civile.
PËR KËTO ARSYE,

Kolegji Civil i Gjykatës së Lartë, mbështetur në nenin 485, shkronja “c” të Kodit të Procedurës Civile, i ndryshuar,

  VENDOSI:
Prishjen e  vendimit  nr.787, datë 03.04.2017 të Gjykatës së Apelit Tiranë dhe dërgimin e çështjes për rishqyrtim në Gjykatën e Apelit të Juridiksionit të Përgjithshëm Tiranë me tjetër trup gjykues.
Tiranë, më 16.12.2025

       A N Ë T A R
                     A N Ë T A R E

      K R Y E S U E S 

                                                              (Kundër)
   Valbon ÇEKREZI                    Margarita BUHALI               Artur KALAJA

REPUBLIKA E SHQIPËRISË

GJYKATA E LARTË

KOLEGJI CIVIL
Mendim pakice

Për cështjen civile nr. 11115-01657-00-2017
Unë gjyqtarja Margarita Buhali kam votuar kundër vendimit të marrë nga kolegji civil i Gjykatës së Lartë në cështjen civile me nr. 11115-01657-00-2017 që i përket: 
PADITËS:


Xhimi Begeja 
I PADITUR:


 Marita Osmani
 Esat Pira
 Maksim Xhura 

 Jorgo Qirko 

 Novruz Nurka
 Bashkia Tiranë 

OBJEKTI:
Detyrim i të paditurve të më lirojnë e dorëzojë të lirë pasurinë Nr.12/139, Zona Kadastrale 8310, regjistri hipotekor Nr.20, datë 31.01.2009, të poseduar në mënyrë të paligjshme dhe pa asnjë titull pronësie nga të paditurit.

Shpërblim i dëmit të shkaktuar nga përdorimi i sendit për periudhën kohore 30.01.2009 deri në ditën e përfundimit të gjykimit të padisë.

Konstatimin absolutisht të pavlefshëm:

Kontratës së shitblerjes nr.5125 rep., nr.1426 kol, datë 06.05.1992, notere Fatime Meta me palë shitës Komiteti Ekzekutiv dhe blerës Jorgo Qirko.

Kontratës së shitblerjes nr.7938, rep. nr.0766, kol., datë 27.11.1997, notere Meri Çala, me palë shitës Jorgo Qirko dhe blerës Novruz Nurka.

Kontratës së shitblerjes nr.967, rep. nr.100 kol, datë 07.02.1998, notere Mimoza Shehu, me palë shitës Novruz Nurka dhe blerës Esat Pira, Marita Osmani.

BAZA LIGJORE:
Nenet 296, 298, 92 dhe 640 e vijues të Kodit Civil; neni 32/a i Kodit të Procedurës Civile.

Paraqes mendimin tim ne pakice si me poshte. 
Duke pasur parasysh shkaqet e ankimit dhe rrethanat e provat e paraqitura ne gjykim, si gjyqtare në pakicë kam mendimin se Kolegji i Gjykatës së Lartë duhet të kishte vendosur: -

Lënien në fuqi të vendimit nr.787, datë 03.04.2017 të Gjykatës së Apelit Tiranë
Ndërkohë Gjykata e Lartë me vendimin dt. 17.12.2025 vendosi; Prishjen e  vendimit  nr.787, datë 03.04.2017 të Gjykatës së Apelit Tiranë dhe dërgimin e çështjes për rishqyrtim në Gjykatën e Apelit të Juridiksionit të Përgjithshëm Tiranë me tjetër trup gjykues.
I. Vlerësimi i gjyqtarit në pakicë

Kolegji Civil vendosi prishjen e vendimet e gjykatës së Apelit Tiranë dhe dërgimin e cështjes për rigjykim me arsyetimin ndër të tjera se;.. Kolegji vlerëson edhe se, konkluzioni i gjykatave të faktit mbi pavlefshmërinë absolute të kontratës së shitblerjes Nr. 1426 Kol, datë 06.05.1992 paraqitet kontradiktor pasi, nga njëra gjykatat kanë pranuar se nuk provohet ekzistenca e kontratës së pretenduar dhe nga ana tjetër, këtë e konsiderojnë si shkak për pavlefshmërinë absolute të saj. Pavlefshmëria absolute e kontratës presupozon ekzistencën e një veprimi juridik të lidhur mes palëve por pavlefshmëria absolute e saj vjen për shkak të ekzistencës së ndonjërit prej shkaqeve të pavlefshmërisë absolute të parashikuara në nenin 92 të Kodit Civil. Ndërsa mosekzistenca e veprimit juridik do të thotë se veprimi juridik nuk është bërë kurrë, nuk ka një akt/veprim juridik për të vlerësuar mbi pavlefshmërinë e tij, pra nuk mund të flitet për pasoja të ardhura prej tij.    

.. Në vijim të vlerësimit të kryer nga Kolegji në këtë vendim, gjykata e apelit, duke mbajtur parasysh analizën dhe konkluzionet e Gjykatës së Lartë, duhet të përsërisë hetimin gjyqësor dhe duhet që në rigjykim të çështjes duhet: të administrojë dokumentacionin e plotë që lidhet me regjistrimin e pasurisë objekt gjykimi pranë institucionit përgjegjës të regjistrimit të pasurive të paluajtshme, përfshirë dhe aktet që kanë shërbyer si titull regjistrimi; të verifikojë ekzistencën ose jo të kontratës së pretenduar nga pala e paditur në dosjen e procesit gjyqësor (që i përket vendimit nr. 5558, datë 05.07.2010 të Gjykatës së Rrethit Gjyqësor Tiranë); të vlerësojë provat e adminisitruara duke dhënë arsyetim të plotë mbi ekzistencën, vlefshmërinë ose pavlefshmërinë e kontratës të pretenduar si titull nga pala e paditur.

Si gjyqtare në pakicë, kam votuar kundër këtij vendimi, pasi për mendimin tim vendimi I gjykatës së Apelit Tiranë duhet të lihet në fuqi si i marrë në zbatim të drejtë të ligjit për sa më poshtë:

1-Të dy gjykatat e faktit kanë deklaruar pavlefshmërinë e kontratës nr.1426 kol. Dt.06.05.1992 me arsyetimin se kjo kontratë nuk ka ekzistuar asnjëherë pasi nga kërkimet e bëra si në arkivën e noteres ashtu edhe nga përgjigjet e dhëna nga Bashkia, nuk ka asnjë të dhënë që të jetë lidhur një kontratë e tillë për shitjen e pasurisë prej 1205 m2 truall nga Komiteti Ekzekutiv te blerësi Jorgo Qirko. Po sipas këtyre gjykatave duke qënë se ligji nr.6349 dt.26.06.1981 parashikonte se shitja e këtyre pasurive të bëhej me akt noterial dhe nuk rezulton që dicka e tillë të jetë kryer nga noteri, atëherë në bazë të nenit 92/a të KC kontrata është aabsolutisht e pavlefshme.

Duke iu referuar këtyre argumentave del se gjykatat kanë konstatuar se nuk ka ekzistuar ndonjëherë kontrata noteriale e vitit 1992 e cila është origjina e zanafillës së të gjitha veprimeve juridike të tjetërsimit të bërë më vonë. Ato nuk kanë konkluduar vetëm mungesën fizike të kontratës, por faktin se një kontratë e tillë nuk është lidhur asnjëherë nga noterja, gjë që do të thotë se kanë konkluduar se veprimi juridik që nga pikëpamja formale është pasqyruar si i kryer në kontratën e datës 06.05.1992 në fakt nuk është realizuar, gjë që do të thotë se kontrata e datës 06.05.1992 është fiktive dhe e realizuar në mungesë të vullnetit të palëve. Gjithashtu ato kanë vlerësuar se ajo nuk është mbajtur nga noteri, pra ajo kontratë nuk është realizuar në formën noteriale megjithëse në mënyrë fiktive paraqitet sikur është vërtetuar nga noteri. Nga vetë përmbajtja e kontratës së datës 06.05.1992 del se ajo nuk është një kontratë noteriale pasi nuk është lidhur nga noteri por është një kontratë që është vërtetuar nga noteri. Ky i fundit në vërtetim ka pasqyruar se nga palët është rpanaur se kjo kontratë është lidhur jashtë zyrës noteriale. Në kushtet kur Kodi Civil i vitit 1981 parashikonte se shitja e pasurisë së paluajtshme bëhet me kontratë të përpiluar nga noteri, gjykatat e faktit e kanë konstatuar të pavlefshme kontratën edhe për këtë shkak.

Të gjitha këto rrethana përbëjnë në kuptim të nenit 92 të KC shkak për pavlefshmërinë absolute të kontratës së datës 06.05.1992 kjo jo vetëm për faktin se ky veprim juridik është fiktiv në përmbajtje por edhe për faktin se ai nuk është realizuar në formën noteriale sikurse paraqitet. Për aq kohë sa ekziston në kuptimin formal një kontratë shitje ajo presupozon ekzistencën e një veprimi juridik dhe fallsiteti i përmbajtjes ose i formës së saj, përbën një shkak që nuk pengon ngritjen e padisë për pavlefshmërinë absolute të kontratës përderisa sëbashku me këtë kërkim kërkohet edhe rregullimi i pasojave që është lirimi i dorëzimi i sendit, kërkim ky që si objekt parësor të tij ka njohjen e pronësisë në favor të palës paditëse që e ka ngritur atë. Kështu padia në kuptimin formal nuk ka ndonjë të metë proceduriale, që mund të cënonte në thelb vendimin e gjykatave të faktit me pasojë prishjen e vendimit. 

2-Për sa i përket hetimit gjyqsor të cështjes lidhur me ekzistencën apo jo të veprimit noterial të shitjes dt.06.05.1992 gjykatat nuk kanë hetuar vetëm ekzistencën e tij fizike në zyrën noteriale por kanë hetuar faktin nëse një veprim i tillë noterial është bërë apo jo. Mungesa e sigurimit të një kontrate pranë institucioneve të ndryshme nuk do të thotë se kontrata nuk është bërë. Gjykatat e kanë hetuar faktin nëse kjo kontratë është lidhur apo jo midis palëve dhe për më tepër nëse është bërë apo jo në formën noteriale, dhe kanë konkluduar se një kontratë e tillë nuk është realizuar nga noteri dhe as midis palëve. Vetë pala e paditur Jorgo Qirko që ka qënë dhe pala pjesëmarrëse në kontratën e datës 06.05.1992 nuk e ka kundërshtuar këtë konkluzion të gjykatave, pasi nuk ka bërë ankim ndaj vendimeve të dhëna. Po ashtu vendimi nuk është ankimuar as nga shtetasi Novrus Nurka.

Shtetasi Jorgo Qirko është shitësi që ka bërë shitjen e pronës fillimisht te shtetasi Novrus Nurka e më pas ky i fundit te blerësit Esat Pira dhe Marita Osmani që janë aktualisht rekursues. Thirrja e shitësit në procesin civil bëhet pikërisht për të garantuar të drejtën e pronësisë në rastet kur një i tretë kërkon të rivendikojë sendin nga blerësi. Mungesa e ankimit nga vetë pala shitëse që përbën origjinën e pronës përbën një rrethanë që mbështet konkluzionin e gjykatës se shtetasi Jorgo Qirko nuk ishte pronar i pasurisë së shitur te palët e tjera ndërgjyqëse. 

3-Detyrat e lëna nga gjykata e lartë për rigjykimin nuk mund të sjellin risi në proces pasi së pari palët pranojnë se kontrata e datës 06.05.1992 është administruar në dosjen, ku është dhënë vendimi nr.5558, datë 05.07.2010 të Gjykatës së Rrethit Gjyqësor Tiranë, dosje kjo që pranohet prej tyre se është administruar në gjykimin aktual dhe del se është administruar. 

Për sa i përket hetimit në origjinë të akteve të rregjistrimit të saj në ishzyrën e rregjistrimit rezulton se edhe ky moment është hetuar nga gjykatat nga ka rezultuar se kontrata e datës 06.05.1992 nuk ka qënë e rregjistruar në vërtetimin hipotekor nr.3652 dt.31.12.1993 sikurse paraqitet në përmbajtjen e kontratës së datës 27.11.1997 të lidhur midis shtetasit Jorgo Qirko dhe shtetasit Novrus Nurka. Nga hetimet e kryera ka rezultuar se nuk rezulton i rregjistruar pronësi në favor të Jorgo Qirko me numër 3652 hipotekor dt.31.12.1993 pasi ky rregjistrim hipotekor nr.3652 dt.31.12.1993 i përket pasurisë së familjes EMINI me vendimin e komisionit nr.190 dt.28.12.1993. Mbi bazën e kësaj të dhëne rregjistruesi ka urdhëruar fshirjen e rregjistrimit të pasurisë në favor të Jorgo Qirko etj. Pavarësisht se ky urdhër është anulluar në rrugë gjyqsore, këto të dhëna vërtetojnë se rregjistrimi në favor të Jorgo Qirko nëish zyrën e rregjistrimit sipas kontratës së datës 06.05.1992 nuk rezulton të jetë kryer sikurse është pasqyruar në kontratën e shitjes në favor të shtetasit Novrus Nurka, madje ky rregjistrim i pasqyruar rezulton me përmbajtje të pavërtetë, gjë që mbështet konkluzionin e gjykatave të faktit se edhe kontrata e datës 06.02.1992 nuk është realizuar ndonjëherë. 

Mungesa e rregjistrimit të pasurisë në emër të shitësit përbën një arsye për pavlefshmërinë e kontratës së shitjes në favor të blerësit Novurs Nurka në bazë të nenit 195 të KC , në fuqi kjo kur është realizuar kontrata e datës 27.11.1997 në emër të tij dhe më pas edhe të kontratave pasuese.,

4- Kontrata e datës 06.05.1992 për shitjen e pasurisë prej 1200 m2 truall nga pronari shtet në favor të shtetasit Jorgo Qirko jo vetëm nga pikëpamja formale por edhe në përmbajtjen e saj bie ndesh me ligjin në fuqi në kohën e kryerjes së saj gjë që mbështet konkluzionin e gjykatave të faktit se kjo kontratë nuk është realizuar asnjëherë. Shitblerja e trojeve u lejua për herë të parë me ligjin nr. 7512/1991. Sipas nenit 21 të këtij ligji parashikohet se personave fizikë a juridikë private vendas u jepet në pronesi truall për ndërtim me pagesë, duke pasur edhe të drejtën e shitblerjes.Personave  fizikë  a  juridikë  të  huaj  u  jepet  truall  për  ndërtim  nga  personat  fizikë  a  juridikë  vendas vetëm me qira për një periudhe deri në 49 vjet, sipas një kontrate të veçante.Çmimi  i  shitjes  dhe  qiraja  e  truallit  për  ndërtim,  që  është    pronë  shtetërore,  caktohen  nga  organi  financiar  i  pushtetit  lokal  në  juridiksionin  e  të  cilit  ndodhet  trualli,  sipas  kritereve  të  caktuara  nga Këshilli i Ministrave dhe sipas kërkesës e ofertës.Shitja  dhe  dhënia  me  qira  e  truallit  për  ndërtim  bëhet  nga  organi  financiar  i  lartpërmendur. … 

Në referim të kësaj dispozite kushti i vetëm i shitjes së trojeve pronë shtetërore ishte shitje me qëllim ndërtimin dhe organi shitës ishte organi i financës. Si në kontratë, por as nga palët e paditura nuk del që shitja në favor të shtetasit Jorgo Qirko të jetë bërë me qëllim ndërtimin pasi nuk rezulton asnjë leje ndërtimi ose akt tjetër i lëshuar nga pusheteti vendor në favor të tij, si dhe si shitës nuk del dhe as përmendet organi i financës së pushtetit vendor. Madje kjo kontratë nuk gjendet as në arkivën e Bashkisë së Tiranës, sikurse pranohet nga gjykatat e faktit.

Nga sa mësipër si gjyqtare në pakicë vlerësoj se vendimi i gjykatës së Apelit është marrë në zbatim të drejtë të ligjit e të provave e nuk ka asnjë shkak për cënimin e këtij vendimi në kuptim të nenit 472 të Kodit të Procedurës Civile.
Për sa mësipër

     Në bazë të nenit  308/1 të K.Pr.Civile 

Mendimi im në pakicë për zgjidhjen e cështjes është;

-Lënien në fuqi të vendimit nr.787, datë 03.04.2017 të Gjykatës së Apelit Tiranë
   Gjyqtare/ në pakicë 
   Margarita BUHALI

